મન્નાના સમકાલીન નેવિલ ડિ'સોઝા આંતરરાષ્ટ્રીય ફૂટબોલ ટુર્નામેન્ટમાં હેટ ટ્રીક ગોલ મારનારા પ્રથમ એશિયન હતા અને તેમની આ સિધ્ધિ એક વખતની તાકાતવર ઓસ્ટ્રેલિયાની ટીમ સામે નોંધાયેલી છે. 1956માં ખેલાયેલા મેલબોર્ન ઓલિમ્પિકમાં નેવીલે ભારતને 4-2થી વિજય અપાવ્યો હતો. હંગેરીએ સોવિયેટ યુનિયનના આક્રમણના વિરોધમાં ટીમ પાછી બોલાવી લીધી તેના કારણે પહેલી જ મેચ હિન્દુસ્તાની ટીમને રમવાની આવી. એ ઐતિહાસિક દિવસ પહેલી ડિસેમ્બર 1956 હતો. સેન્ટર ફોરવર્ડ નેવિલ બોલને ડ્રીફ્ટ કરવાના નિષ્ણાત હતા અને મેચની 9મી મિનિટે જ તેમણે કેપ્ટન સમર બેનરજીએ મારેલી કિકથી હેડર મારીને ગોલ ફટકારી દીધો હતો. ક્લબ કેલટેક્સ મુંબઈ માટે આજીવન ખેલનારા નેવિલ સેન્ટ ઝેવિયર્સના વિદ્યાર્થી હતા ત્યારે કોલેજમાં હોકી અને ફૂટબોલ બંને રમતા હતા.(પચાસના દાયકામાં ડેનીસ કોમ્પટન ઈંગ્લેન્ડની નેશનલ ટીમમાંથી ક્રિકેટ રમતા અને ક્રિકેટ ન રમતા હોય ત્યારે પ્રતિષ્ઠિત આર્સેનલ ક્લબમાંથી ફૂટબોલ રમતા હતા. મોહન બગાને તેમને માનદ મેમ્બરશીપ આપી હતી.) નેવિલે પછીથી ફૂટબોલ પર કળશ ઢોળેલો અને ફૂટબોલ ઈતિહાસના ધ્રુવતારક સમાન કોચ એસ.એ.રહીમ સાથે હિન્દુસ્તાનની ટીમને અવ્વલ સ્થાને પહોંચાડી હતી. રહીમ, સંરક્ષણમાં જ માનતી હિન્દુસ્તાની ટીમમાં પહેલી વખત 4-2-4ની સ્ટ્રેટેજી લઈ આવ્યા અને એકપછી એક સફળતાના બુલંદ શિખરો સર કરાવ્યાં.